เปรียบเทียบเมือง Liverpool และ Manchester สไตล์ลงทุนแมน
พอพูดถึงเมือง Liverpool และ Manchester หลายคนคงนึกถึงทีมฟุตบอล  แต่ 2 เมืองนี้ยังมีเรื่องราวที่น่าสนใจอื่นๆ อีก และมีความสำคัญต่อประเทศอังกฤษมานาน  เรื่องนี้น่าสนใจอย่างไร ลงทุนแมนจะเล่าให้ฟัง
19 ต.ค. 2562

เปรียบเทียบเมือง Liverpool และ Manchester สไตล์ลงทุนแมน
พอพูดถึงเมือง Liverpool และ Manchester
หลายคนคงนึกถึงทีมฟุตบอล
แต่ 2 เมืองนี้ยังมีเรื่องราวที่น่าสนใจอื่นๆ อีก
และมีความสำคัญต่อประเทศอังกฤษมานาน
เรื่องนี้น่าสนใจอย่างไร ลงทุนแมนจะเล่าให้ฟัง
เมือง Liverpool เป็นเมืองที่ตั้งอยู่ทางตะวันตกเฉียงเหนือของอังกฤษ
ก่อตั้งขึ้นมาตั้งแต่ปี 1207 หรือเมื่อ 812 ปีมาแล้ว
ความรุ่งเรืองของเมือง Liverpool เกิดขึ้นเนื่องจากการเป็นเมืองท่าสำคัญของประเทศ
ช่วงศตวรรษที่ 18 เมือง Liverpool มีการติดต่อค้าขายกับแคริบเบียน ไอร์แลนด์ และหลายประเทศในยุโรป
รวมทั้งเป็นเมืองท่าสำหรับการค้าทาสข้ามมหาสมุทรแอตแลนติกเพื่อส่งไปยังสหรัฐอเมริกา
ด้วยความที่เป็นเมืองท่า ทำให้คนในเมือง Liverpool มีความแตกต่างกันทางเชื้อชาติ และคนในเมืองนี้มักถูกเรียกว่า สเกาเซอร์ (Scouser) โดยคำว่าสเกาส์ (Scouse) หมายถึงอาหารท้องถิ่นที่เป็นสตูนั่นเอง
การปฏิวัติอุตสาหกรรมของอังกฤษในช่วงระหว่างปี 1760-1830 ทำให้อุตสาหกรรมท่าเรือพาณิชย์ของ Liverpool มีการเติบโตอย่างมาก แม้แต่ The White Star Line เจ้าของเรือไททานิกที่โด่งดังก็มีจุดกำเนิดมาจากเมือง Liverpool
ถึงแม้ว่าในปัจจุบัน อุตสาหกรรมท่าเรือก็ยังมีอยู่ แต่อุตสาหกรรมท่องเที่ยวได้เติบโตขึ้นมาก และทำให้เมือง Liverpool เป็นเมืองที่มีคนมาท่องเที่ยวมากที่สุดลำดับที่ 4 ในสหราชอาณาจักร
ในปี 2017 มีนักท่องเที่ยวมาที่เมือง Liverpool 839,000 คน ขณะที่อุตสาหกรรมท่องเที่ยวสร้างรายได้ให้แก่เมืองกว่า 172,000 ล้านบาท
ทำให้สนามบิน Liverpool John Lennon เป็นหนึ่งในสนามบินที่มีเที่ยวบินขึ้นลงมากที่สุดแห่งหนึ่ง
ปี 1997 จำนวนผู้โดยสารที่มาใช้บริการสนามบิน Liverpool John Lennon เท่ากับ 0.7 ล้านคน
ปี 2018 จำนวนผู้โดยสารที่มาใช้บริการสนามบิน Liverpool John Lennon เท่ากับ 5 ล้านคน
ห่างออกไปทางตะวันออกเฉียงเหนือประมาณ 57 กิโลเมตร
เมืองที่กำเนิดขึ้นก่อน Liverpool มีมาตั้งแต่ช่วง 79 ปีหลังคริสตกาล
เมืองนี้ชื่อว่า Manchester..
ประวัติศาสตร์ของ Manchester เริ่มต้นจากการตั้งถิ่นฐานในยุคโรมัน
โดยชื่อของเมืองนี้มาจากภาษาละติน คำว่า Mancunian หรือ แมนคูเนียน ซึ่งปัจจุบันคำนี้ใช้เรียกชาวเมือง Manchester ด้วยเช่นกัน
เมือง Manchester นั้นรุ่งเรืองอย่างมากในช่วงของการปฏิวัติอุตสาหกรรม โดยเฉพาะการผลิตสิ่งทอ จนทำให้ Manchester ได้กลายมาเป็นเมืองอุตสาหกรรมแห่งแรกของโลก
สำหรับในปัจจุบัน อุตสาหกรรมการท่องเที่ยวของเมือง Manchester ก็เติบโตขึ้นเช่นกัน
ในปี 2017 มีนักท่องเที่ยวต่างชาติมาที่เมือง Manchester ประมาณ 1.3 ล้านคน ขณะที่อุตสาหกรรมท่องเที่ยวสร้างรายได้ให้แก่เมืองกว่า 285,000 ล้านบาท
ทำให้สนามบิน Manchester เป็นสนามบินที่มีผู้โดยสารมาใช้บริการเพิ่มขึ้นอย่างต่อเนื่อง
ปี 1997 จำนวนผู้โดยสารที่มาใช้บริการสนามบิน Manchester เท่ากับ 15.9 ล้านคน
ปี 2018 จำนวนผู้โดยสารที่มาใช้บริการสนามบิน Manchester เท่ากับ 28.2 ล้านคน
การเพิ่มขึ้นของผู้โดยสารทำให้ต้องมีการขยายสนามบินด้วยงบประมาณกว่า 38,000 ล้านบาท เพื่อให้สามารถรองรับผู้โดยสารสูงถึงปีละ 50 ล้านคน
ปัจจุบัน Manchester นอกเหนือจากการเป็นศูนย์กลางด้านธุรกิจ การท่องเที่ยว ก็ยังมีด้านอสังหาริมทรัพย์
ในปี 2019 เมือง Manchester เป็นเมืองที่ได้รับการจัดอันดับให้เป็น เมืองที่น่าลงทุนในอสังหาริมทรัพย์อันดับที่ 2 ในสหราชอาณาจักร
ปิดท้ายด้วยข้อมูลที่น่าสนใจ
เส้นทางรถไฟแรกของโลก ถูกสร้างในปี ค.ศ. 1830 ซึ่งเป็นการเดินทางระหว่างเมือง Liverpool กับเมือง Manchester
จุดเริ่มต้นที่ทำให้ สเกาเซอร์ (ชาว Liverpool) และ แมนคูเนียน (ชาว Manchester) นั้นไม่ถูกกัน 
เพราะในอดีต เมือง Manchester เป็นเมืองอุตสาหกรรมผลิตสินค้าแต่ไม่มีพื้นที่ติดทะเล ทำให้การขนส่ง และนำเข้าสินค้าต่างๆ นั้นต้องผ่านเมืองท่าของ Liverpool
พอเรื่องเป็นแบบนี้ เมือง Liverpool จึงมักเก็บภาษีค่าผ่านทางแพงๆ สำหรับสินค้าของเมือง Manchester อยู่เป็นประจำ
ทำให้ในเวลาต่อมา ชาวแมนคูเนียนจึงขุดคลองเพื่อหาทางไปออกทะเลเอง ทำให้ไม่ต้องง้อท่าเรือของเมือง Liverpool อีกต่อไป
เมื่อการขนส่งสินค้าต่างๆ ผ่านเมืองท่าของ Liverpool ลดลง เศรษฐกิจของเมืองก็ชะลอตัว จนคนในเมือง Liverpool ตกงานเพิ่มขึ้น
นั่นจึงเป็นสาเหตุที่ทำให้คนจากทั้งสองเมืองนี้ “ไม่ถูกกัน” นับตั้งแต่นั้นมา..
----------------------
Blockdit โซเชียลมีเดีย รูปแบบใหม่
----------------------
References
-
-
-
-
-
-
-
-
-
-
-
-